Rolf Holmen

Rolf Martin Holmen (født 18. mai 1936, død 14. april 2012) var en norsk ingeniør og forfatter av dokumentarbøker. 

Holmen hadde sin barndom på Reinsvoll i Vestre Toten kommune. I årene 1942 og 1943 organiserte Holmens far, Kaare Holmen distriktets distribusjon av kommunistenes illegale aviser. Den 8. desember 1943 kom Gestapos Adolf Georg Kirsebom og sønnen til politimesteren i Gjøvik, Karsten Lorange, til Holmens hjem for å arrestere Kaare Holmen. Holmens mor Alvilde og hennes mann, Kaare, klarte å lage en forvirring under arrestasjonen slik at Kaare klarte å løpe fra Kirsebom og Lorange og komme seg videre til kommunistenes mostandsbevegelse, Osvald-gruppen på Sollia. Kirsebom og Lorange arresterte Alvilde og etterlot sju år gamle Holmen alene. Utenfor var det minus 26 grader, men Holmen klarte å komme seg til sin bestemor på Raufoss med hjelp fra naboer og hans tante som hentet ham med sparkstøtting.

I 2006 skrev Holmen om den første tiden etter krigen: «Trygge og gode omgivelser med lek og kamerater gjorde at jeg la den vonde perioden uten foreldrene mine bak meg nokså raskt. Heldigvis var det ingen tilgjengelige krisepsykologer den gangen. Jeg tror de fleste mennesker som har et naturlig og godt nettverk med familie og venner, vokser på selv å løse problemene sine.» Holmen var ikke innstilt på å ta utdannelse, men ble overtalt av sin mor til å starte på realskolen. Etter endt utdannelse på realskolen startet han på en bedriftsskole i Raufoss Ammunisjonsfabrikker. Med fullført bedriftsskole og rådføring bestemte Holmen seg for å ta videre utdanning på Hærens våpentekniske korps skole og øvingsavdeling (HVKSØ) i Helgelandsmoen leir. Siste ledd av utdanningen var teknisk skole, og han jobbet som ingeniør på Raufoss ammunisjonsfabrikker hele sitt yrkesaktive liv. I pensjonisttiden skreiv Holmen bøker om ammunisjonsfabrikken og lokalsamfunnets historie.

Holmen, Rolf Gjersem og Thor Wang var initiativtagere og drivkreftene bak Raufoss historiske senter. Sammen med Vegard Sande har Holmen fra 9. februar 1999 patent på en teknikk for friksjons-sveising av ringer på en granathylse.


Bibliografi 
 Kulelagerfabrikken: første satsing med sivilproduksjon på Raufoss. - Årbok 1988.
 Brenntorvproduksjon i Vestre Toten : vesentlig i tilknytning til ammunisjonsfabrikken : historikk, produksjon, folk og miljø - økonomi, Toten økomuseum og historielag, Stiftelsen (1999). ISBN 8290557094
 Utviklingen av handverk og industri  i Mora, Sverige og på Toten. Årbok 2000/2001.
 Oberstløytnant Anders Lunder. - Årbok 2002.
 Vår kamp for rettferd og framgang : Raufoss jern & metall 1905-2005, Alfa forlag (2005). ISBN 9788292253106
 Kaare : historien om en totning og mennesker han møtte, Alfa forlag (2005). ISBN 9788292253137
 Raufoss 5 - Stedet og omegnen i fortid og nåtid.

Referanser 

Norske lokalhistorikere
Norske forfattere
Norske maskiningeniører
Personer fra Vestre Toten kommune